Dr. Rado Bohinc

**Slovenija potrebuje nov razvojni model – teze!**

*Vlada ali ustrezno ministrstvo bi moralo ustanoviti Razvojni svet, katerega naloga bi bila pripraviti (seveda na podlagi obsežne in poglobljene javne razprave) nov razvojni model Slovenije, in sicer na podlagi spoznanja, da se je sedanji iztrošil in da ne ustreza več novim razvojnim izzivom. Ta prispevek utemeljuje nujo po novi razvojni paradigmi in novem razvojnem modelu Slovenije.[[1]](#footnote-1)*

**Kaj so temelji nove razvojne paradigme?**

Družbeno odgovorno in učinkovito korporativno upravljanje ter spremenjena razmerja med delom in kapitalom sta **temelja nove razvojne paradigme Slovenije in EU**.

Sedanja generacija, ki se sooča s **sistemsko krizo preživelih kapitalskih modelov**, mora ponuditi nove institucionalne rešitve in družbene inovacije za miren prehod v drugačen, to je vsestransko (gospodarsko, socialno, ekološko, trajnostno) vzdržen družbeni (in ekonomski) red. Če želimo načrtovati sistemske spremembe, moramo najprej analizirati pravne, ekonomske, finančne in druge omejitve, ki jih nalagajo pravni okvir EU in možne poti prihodnjega razvoja evropske integracije.

**Institucionalne inovacije in participativna demokracija so razvojna nuja**

Zgovorni so primeri nekaterih najbolj uspešnih evropskih in svetovnih regij ter držav, ki so vzpostavile **uspešen model razvoja**. Uspešen v smislu ohranjanja in krepitve mednarodne konkurenčnosti, v smislu socialne kohezivnosti, kakor tudi v smislu vključenosti in pluralnosti teh družb.

Pozornost mora biti namenjena temu, da se kljub procesom globalizacije in evropeizacije sodobne demokratične družbe še naprej razvijajo na podlagi **različnih institucionalnih modelov** v gospodarstvu, javnem sektorju in družbi nasploh. Ne obstaja en sam, univerzalno veljaven gospodarski, socialni in družbeni sistem**,** h kateremu bi morale konvergirati vse družbe tega sveta, če bi želele (p)ostati uspešne.

**Opredeliti moramo nov slovenski razvojni model; dosedanji se je izčrpal**

Posebna pozornost mora biti namenjena razvojnim priložnostim, pomanjkljivostim in možnim potem prestrukturiranja slovenskega in evropskega modela. Izhajati moramo iz primerjalnega pregleda značilnosti uspešnih držav in regij po svetu in iz izkušenj, poti in stranpoti slovenskega modela. Primerjalni pregled je lahko namenjen le pregledu možnih inovativnih in uspešnih modelov po svetu kot viru navdiha in spodbud, ne pa enostavnemu, **nekritičnemu kopiranju** v drug ekonomski, socialni in institucionalni kontekst.

Ker mnogi strokovnjaki ugotavljajo, da se je dosedanji slovenski model izčrpal, mora biti proučevanje namenjeno najprej analizi temeljnih strukturnih in institucionalnih značilnosti slovenskega gospodarskega, finančnega, socialnega in pravnega modela od osamosvojitve naprej. Zato moramo analizirati bodoče dosežke, omejitve in razloge za zastoj modela.

Opredeliti moramo možnosti prihodnjega razvoja slovenskega modela na podlagi dosedanjih izkušenj, primerjalnih izkušenj in v kontekstu dinamičnih procesov evropeizacije in globalizacije. Ker je **možnih več poti razvoja**, moramo nakazati teoretične možnosti prihodnjega razvoja Slovenije in Evrope v več različnih smereh. Seveda s predlogi sistemskih sprememb in z ustreznimi orodji razvojne politike.

**Predlog sistemskih sprememb in orodja nove razvojne politike**

Poleg pluralnosti lastniških oblik (različni skladi, lokalne skupnosti, zaposleni, mali delničarji…) in vzpostavljanja razvojnih zavezništev različnih déležnikov morajo sistemske spremembe izhajati iz **alternativnih lastniških oblik**: zasebna, korporacijska (korporacije), kooperativna (zadružna) in socialna lastnina (socialno podjetje).

Uveljaviti je treba tudi druge **institute industrijske demokracije**: udeležba zaposlenih pri dobičku, soudeležba zaposlenih pri upravljanju podjetij.

Pozornost moramo nameniti različnim oblikam financiranja in spodbujanja podjetništva, npr. vlogi javnih skladov tveganega kapitala, možnosti pritegnitve pokojninskih skladov k dolgoročnemu financiranju in razvoju realnega sektorja.

Proučiti bo potrebno možnosti za uvedbo **univerzalnega temeljna dohodka** ali pa možnost **univerzalne državljanske dividende**.

Na trgu dela je treba uveljaviti delovnopravne institute, ki so v funkciji preseganja segmentiranosti trga dela. V tem kontekstu je pomembno tudi vprašanje krepitve prožne varnosti na področju dela in sociale ter vloga prava kot dejavnika spodbujanja motivacije zaposlenih ter dvigovanja produktivnosti dela.

**Družbeno odgovorno korporativno upravljanje**

Osrednji vzvod sprememb so **pravne ter ekonomske spodbude** za zasledovanje dolgoročnega interesa čim širšega kroga déležnikov, to je koncipiranju družbeno odgovornega korporativnega upravljanja.

Iz dokumenta Komisije »*Evropa 2020, Strategija za pametno, trajnostno in vključujočo rast*« izhaja iskanje ter opredeljevanje prvin socialnega tržnega gospodarstva Evrope za 21. stoletje; gre zlasti za vizijo konkurenčnega gospodarstva ter gospodarske rasti, ki naj bo obenem tudi pametna, trajnostna ter vključujoča. V zvezi s slednjo, tj. vključujočo rastjo, se zastavlja vprašanje, kako zagotavljati takšno **rast, da bodo od nje imeli korist vsi ljudje**.

**Zastarele teorije o interesih v gospodarski družbi**

Zaradi finančne in gospodarske krize je vprašanje ciljev in interesov gospodarske družbe med drugim tudi vprašanje, kako določiti jasne, pregledne in zlasti merljive cilje v déležniškem sistemu ter kako preseči iz ločitve lastništva in upravljanja izvirajoč t. i. **»*too many masters problem*«**, ko se poslovodstvo kot agent »osamosvoji« od principala ter zasledovanje lastnih (četudi za gospodarsko družbo škodljivih) interesov opravičuje z utemeljevanjem, da je bila odločitev sprejeta v korist določene (zdaj ene, drugič druge itd.) skupine déležnikov.

Nejasnost, nepreglednost in posledično otežena merljivost ciljev v déležniškem sistemu – v primerjavi z lastniškim sistemom, v katerem je, kot je že davno pojasnil Friedman, edina dolžnost poslovodstva ustvarjanje vrednosti za lastnike – lahko vodi v izroditev sistema do te mere, da se ne zasleduje niti interesov lastnikov, temveč le ozke parcialne interese poslovodstva.

**Gospodarska rast, od katere bodo imeli korist vsi ljudje**

Zahteva po rasti, od katere bodo imeli korist vsi ljudje, odpira tudi vprašanje **obvezne udeležbe zaposlenih pri dobičku** ter številna druga vprašanja, povezana s temeljnimi lastninskimi (stvarnopravnimi), korporativnimi in socialnimi razmerji.

Sedanja družbenoekonomska organizacija sodobne družbe namreč temelji na **postulatu mladega kapitalizma**, kjer je kapital temelj prilaščanja dodane vrednosti in tudi temelj upravljanja podjetja, v katerega je naložen. Delitev dobička in glasovalne pravice temeljijo na stoletja starem načelu proporcionalnosti udeležbe v osnovnem kapitalu (ena delnica en glas) gospodarske družbe.

**Potrebne bodo spremembe v temeljih upravljanja in prilaščanja**

Kljub številnim korektivom, kot so npr. **orodja strukturne in finančne participacije** ter različne oblike **delavskih ter socialnih podjetij in kooperativ** (kjer si pot utrjuje načelo en človek en glas), še naprej velja naslednje temeljno pravilo: delo, četudi vse bolj visoko kvalificirano, ne predstavlja temelja nikakršnim ekonomskim pravicam z izjemo participativnim, ki pa ne posegajo v temeljni kapitalsko zastavljeni družbenoekonomski odnos.

V sodobni kapitalistični družbi še vedno velja klasično načelo tradicionalnega kapitalizma, in sicer, da **kapital najema delo in ne obratno**, tj. da bi visoko kvalificirano delo najelo potrebne produkcijske tvorce (tudi kapital), prilaščanje in upravljanje pa bi temeljilo na vrednosti vložka ideje in inovacije, torej visoko kvalificiranega dela.

Takšen ustroj sodobne družbe temelji na klasičnem (rimskopravnem) pojmovanju absolutnosti lastninske pravice, ki je zgrajena na trihotomiji upravičenj rabe, uživanja in razpolaganja. Izjemen tehnološki napredek, vse pomembnejša vloga znanja, inovacij ter nasploh človeških virov, vse večja občutljivost do človeka kot posameznika in njegovega dostojanstva ter sodobne družbe, ki temeljijo na vladavini prava in socialne države, terjajo **spremembe v temeljih prilaščanja in upravljanja**. Izključnost kapitala kot temelja družbeno ekonomskega sistema 19. in 20. stoletja je povozil čas.

**Nujna modernizacija prilastitvenih (proizvodnih) odnosov**

Anahronizem, ki povzroča **krizo sodobnega kapitalizma**, je v tem, da civilizacijski (kulturni) razvoj ter intelektualne, tehnološke, demokratične in socialne razsežnosti prehitevajo razvoj ekonomske podstati družbene organizacije oziroma družbeno ekonomskih odnosov. **Modernizacija prilastitvenih (proizvodnih) odnosov** je condicio sine qua non premagovanja krize sodobnega kapitalizma.

Zato je nujno zapustiti koncept enotne (uniformne) lastninske pravice in zakonodajno izpeljati diverzifikacijo sedaj enotne lastninske pravice na naslednje vrste lastnine:

* zasebna lastnina
* javna lastnina (državna in občinska)
* korporativna lastnina in
* socialna lastnina.

**Opustitev klasičnih kapitalističnih orodij in nujne spremembe**

Razčlenitev klasične zasebne lastnine na več vrst lastnine mora privesti do tega, da se opustijo klasična kapitalistična orodja z uvedbo naslednjih temeljnih sprememb v zakonodaji, ki ureja temeljna lastninska (stvarnopravna), korporativna in socialna razmerja:

1. **obvezna udeležba delavcev na dobičku** določenih vrst podjetij, posebej tistih, ki imajo visoko kvalificirano in inovativno delavsko sestavo, in sicer s ciljem vzpostavitve delitvenega modela dodane vrednosti tudi na temelju dela;
2. **obvezna shema delavskega delničarstva**, ki naj vodi v delavsko (čeprav še vedno tudi lastniško) upravljana podjetja v določenih vrstah podjetij in panog, in sicer s ciljem utrjevanja delavskega (notranjega) lastništva v prepletu z delavsko strukturno in finančno participacijo;
3. **obvezna shema strukturne participacije**, tako z utrjevanjem svetov delavcev kot tudi s krepitvijo vloge delavskih predstavnikov v organih vodenja in nadzora gospodarskih družb;
4. **spodbuditev socialnega podjetništva** kot načina opravljanja gospodarske dejavnosti, kjer je bolj kot profit v ospredju uresničevanje socialnih ciljev na podlagi preglednega upravljanja, kjer sodelujejo vsi déležniki in ne zgolj predstavniki kapitala;
5. **spodbuditev zadružništva** in drugih pravno organizacijskih oblik, kjer upravljanje temelji na načelu en človek en glas;
6. **celovita in učinkovita ureditev družbene odgovornosti podjetij** in odškodninske odgovornosti ter nasprotja interesov direktorjev ter neodvisnega nadzorništva.
1. Ta prispevek deloma povzema predlog za temeljni znanstveno raziskovalni projekt, prijavljen na razpis ARRS v oktobru 2013 z naslovom: Družbeno odgovorno in učinkovito korporativno upravljanje ter spremenjena razmerja med delom in kapitalom kot temelja nove razvojne paradigme Slovenije in EU, ki ga je avtor prijavil kot predvideni nosilec temeljnega raziskovalnega projekta v sodelovanju s potencialnim članom raziskovalne skupine dr. Matjažem Nahtigalom. [↑](#footnote-ref-1)